BUXORO, NAVOIY, NAMANGAN, SAMARQAND VA FARG‘ONA ShAHARLARINING TUMAN MA’MURIY-HUDUDIY TUZILMALARINI TUGATISh HAMDA NAVOIY VILOYaTINING NAVOIY TUMANI ChEGARALARINI KENGAYTIRISh VA NOMINI O‘ZGARTIRISh TO‘G‘RISIDA

Ma’muriy-hududiy tuzilmalarni maqbullashtirish va takomillashtirish, joylardagi ijro etuvchi hokimiyat organlari faoliyati samaradorligini oshirish maqsadida hamda “O‘zbekiston Respublikasida ma’muriy-hududiy tuzilish, toponomik obyektlarga nom berish va ularning nomlarini o‘zgartirish masalalarini hal etish tartibi to‘g‘risida”gi O‘zbekiston Respublikasi Qonunining 2-moddasiga muvofiq O‘zbekiston Respublikasi Oliy Majlisi qaror qiladi:
 1. O‘zbekiston Respublikasi Vazirlar Mahkamasining hamda xalq deputatlari Buxoro, Navoiy, Namangan, Samarqand va Farg‘ona viloyatlari Kengashlarining Buxoro shahridagi Fayzulla Xo‘jayev va To‘qimachi tumanlarini, Navoiy shahridagi Karmana tumanini Namangan shahridagi Davlatobod tumanini, Samarqand shahridagi Siyob, Bog‘ishamol va Temir yo‘l tumanlarini hamda Farg‘ona shahridagi Qirguli tumanini 2004-yilning 1-yanvaridan tugatish to‘g‘risidagi takliflari qabul qilinsin.
 2. Belgilab qo‘yilsinki, Buxoro, Namangan, Samarqand va Farg‘ona shaharlarining hududlarida tumanlar tugatilayotganligi munosabati bilan bu shaharlarning ilgarigi chegaralari saqlanib qoladi.
 3. Navoiy viloyatining Navoiy tumani Karmana tumani deb qayta nomlansin va unga Navoiy shahrining tugatilayotgan Karmana tumani hududi qo‘shilsin.
 4. Navoiy viloyatining Navoiy shahri va Karmana tumani chegaralari grafik chizmaga* muvofiq tasdiqlansin.
 5. Karmana tumanining markazi deb Karmana shaharchasi belgilansin.
 6. Tugatilayotgan Karmana tumani hududidagi saylov okruglaridan xalq deputatlari Navoiy shahar Kengashiga saylangan deputatlar hamda xalq deputatlari Navoiy tumani Kengashi deputatlari yangitdan tuzilayotgan xalq deputatlari Karmana tumani Kengashi deputatlari ekanliklari belgilab qo‘yilsin.
 7. O‘zbekiston Respublikasi Vazirlar Mahkamasi ushbu qarorning tegishincha 1 va 3-moddalarida ko‘rsatib o‘tilgan tumanlar tugatilayotgan hamda qayta tashkil etilayotgan davrda joylardagi tegishli hokimiyat ijro etuvchi organlari tomonidan shahar xo‘jaligi tashkiliy tartibda boshqarilishini ta’minlash yuzasidan kompleks chora-tadbirlarni amalga oshirsin.